**Poveştile cerului**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Între noi doi cea mai profundă este

Necunoscuta cerului poveste,

Te rog, iubite, stai şi cercetează

Ce pui de înger viaţa ne-o veghează...”

Liliana Trif

- Îngenunchează cerul înc-o dată

La marginea răscrucilor de drum,

Un înger doarme obosit pe-o piatră,

În lumea lui e linişte acum.

Pe crucea albă picurii de ploaie

Par lacrimi reci din ochii unui Crist

Uitat între orgolii şi războaie...

Pământul e-un imperiu tot mai trist.

Doar eu te-aştept la marginile zării,

Dar parc-ai fi pribeag pe-un alt pământ,

Departe, undeva, la ţărmul mării

În noaptea Învierii prin Cuvânt.

- Capitulează înc-o dată timpul,

Captiv într-o icoană de demult,

Şi îngerul tresare în răstimpul

Dintre un veac şi-o clipă. Îi ascult

Poveştile celeste neştiute,

Le scriu apoi pe cerul altei lumi

Şi-aceste adevăruri absolute

Te rog, de dragul meu, să ţi le-asumi

Şi să mă crezi, Arhanghelii coboară

În fiecare noapte pe pământ,

Să-ndepărteze tot ce ne separă

Şi să ne-adune-ntregi într-un cuvânt.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016